Ní Tsumi 16 | Baiblo ɔ Ngɛ Intanɛti ɔ Nɔ | New World Translation\nNí Tsumi 16:1-40\nPaulo ngɔ Timoteo kɛ piɛɛ e he (1-5)\nMakedonia nyumu ko he nina a (6-10)\nLidia tsakemi ɔ ngɛ Filipi (11-15)\nA wo Paulo kɛ Silas tsu (16-24)\nA baptisi tsu wolɔ ɔ kɛ e we mi bimɛ ɔmɛ (25-34)\nPaulo bi kaa ma a mi nikɔtɔma amɛ nɛ a ba kpa mɛ pɛɛ (35-40)\n16 Lɔ ɔ he ɔ, e ba su Dɛɛbe nɛ e tsa nɔ kɛ ya Listra. Nɛ kaselɔ ko ngɛ lejɛ ɔ nɛ a tsɛɛ lɛ ke Timoteo, Yuda yo ko nɛ e he ye ɔ binyumu ji lɛ, se e tsɛ ɔ lɛɛ Hela no, 2 nɛ nyɛmimɛ ɔmɛ nɛ a ngɛ Listra kɛ Ikoniom ɔ tuɔ e he munyu kpakpa. 3 Paulo suɔ nɛ Timoteo nɛ e ba piɛɛ e he, nɛ e ngɔ lɛ nɛ e po lɛ ngɛ Yuda bi nɛ a ngɛ lejɛ ɔ ní ɔmɛ a mi ɔmɛ a he je, ejakaa mɛ tsuo a le kaa e tsɛ ɔ ji Hela no. 4 Benɛ a ngɛ ma amɛ a nɔ kpae ɔ, a ngɔ mlaahi nɛ bɔfo ɔmɛ kɛ nikɔtɔma amɛ nɛ a ngɛ Yerusalɛm ɔ wo ɔ kɛ ngɛ mɛ hae konɛ a ye nɔ. 5 Enɛ ɔ he ɔ, ngɛ anɔkuale mi ɔ, asafo ɔmɛ ya nɔ nɛ a he wa ngɛ hemi kɛ yemi ɔ mi, nɛ daa ligbi ɔ, a he ngɛ hiɛe. 6 Jehanɛ se hu ɔ, a hia blɔ kɛ ya gu Frigia kɛ Galatia ma a mi, ejakaa mumi klɔuklɔu ɔ tsi a nya kaa a ko tu munyu ɔ ngɛ Asia kpokpa a nɔ. 7 Jehanɛ ɔ, benɛ a kple kɛ ba Misia a, a bɔ mɔde kaa a maa ya Bitinia, se Yesu mumi ɔ ha we mɛ blɔ. 8 Lɔ ɔ he ɔ, a be Misia he,* nɛ a kple kɛ ba Troya. 9 Nɛ nyɔ ɔ mi ɔ, a je nina ko kɛ tsɔɔ Paulo—Makedonia nyumu ko daa si ngɛ lejɛ ɔ, nɛ e ngɛ lɛ pɛɛ kpae ke: “Moo po mi kɛ ba Makedonia nɛ o ba ye bua wɔ.” 10 Benɛ e na nina a nɔuu pɛ ɔ, wa bɔ mɔde kaa wa maa ya Makedonia, ejakaa wa ma nya si kaa Mawu tsɛ wɔ konɛ wa ya jaje sane kpakpa a kɛ tsɔɔ mɛ. 11 Enɛ ɔ he ɔ, wa sɛ lɛ mi kɛ je Troya nɛ wa gu wo ɔ nɔ tɛɛ kɛ ho Samotrake ya, se e nɔ jena a, wa tsa nɔ kɛ ya Neapoli; 12 nɛ benɛ wa je lejɛ ɔ, wa ya nɔ yemi he ko nɛ a tsɛɛ ke Filipi nɛ́ e ji ma ngua ngɛ Makedonia kpokpa a nɔ ɔ. Wa hi lejɛ ɔ ligbi bɔɔ ko. 13 Ngɛ He Jɔɔmi ligbi ɔ nɔ ɔ, wa ya agbo ɔ se ngɛ pa a nya he nɛ wa susu kaa a sɔleɔ ngɛ ɔ, nɛ wa ya hi si, nɛ waa kɛ yihi nɛ a ba kpe ngɛ lejɛ ɔ bɔni munyu tumi. 14 Nɛ yo ko nɛ a tsɛɛ lɛ ke Lidia, nɛ e ji alamua tu su* jualɔ nɛ e je Tiatira, nɛ e ji Mawu jalɔ ɔ ngɛ tue bue, nɛ Yehowa* bli e tsui mi gbajaa konɛ e bu níhi nɛ Paulo ngɛ dee ɔ tue. 15 Jehanɛ ɔ, benɛ a baptisi e kɛ e we mi bimɛ ɔmɛ tsuo ɔ, e kpa wɔ pɛɛ wawɛɛ ke: “Ke nyɛ bu mi kaa i yeɔ Yehowa* anɔkuale ɔ, lɛɛ nyɛɛ ba nɛ nyɛ ba to ye we ɔ mi.” Nɛ e pee hluu nɛ wa ya. 16 Jehanɛ ɔ, e ba mi kaa benɛ wa yaa he nɛ a sɔleɔ ngɛ ɔ, mawayo ko nɛ mumi ko nɛ ji daimonio mumi nɛ e haa nɛ nɔ klaa ngɛ e mi ɔ kɛ wɔ ba kpe. E gu níhi nɛ maa ba hwɔɔ se nɛ e deɔ nihi ɔ* nɔ kɛ ha nɛ e nyɔmtsɛmɛ ɔmɛ ná ní babauu. 17 Yoyo nɛ ɔ ya nɔ nɛ e ngɛ waa kɛ Paulo wa se nyɛɛe, nɛ e ngɛ ngmlaa kpae ke: “Nyumu nɛ ɔmɛ ji Mawu Hiɔwe Lokoo No ɔ nyɔguɛhi, nɛ a ngɛ yi wami hemi blɔ ɔ jajee kɛ ngɛ nyɛ tsɔɔe.” 18 E ya nɔ nɛ e pee nɔ́ nɛ ɔ ligbihi fuu. Nyagbe ɔ, nɔ́ nɛ ɔ ba gbe Paulo nya,* nɛ e plɛ e he, nɛ e de mumi ɔ ke: “I ngɛ mo fãe ngɛ Yesu Kristo biɛ mi kaa o je kpo ngɛ e mi.” Nɛ e je kpo jamɛ a ngmlɛfia a mi nɔuu. 19 Jehanɛ ɔ, benɛ e nyɔmtsɛmɛ ɔmɛ na kaa a ní nami hɛ kɛ nɔ fɔmi ɔ je ɔ, a nu Paulo kɛ Silas, nɛ a gbla mɛ kɛ ya nɔ yeli ɔmɛ a ngɔ ngɛ jua a nɔ. 20 A ngɔ mɛ kɛ ya ma a mi kojoli ɔmɛ a ngɔ, nɛ a de ke: “Nyumu nɛ ɔmɛ ngɛ wa ma a nya gbae wawɛɛ nitsɛ. Yuda bi ji mɛ, 21 nɛ a ngɛ kusumihi nɛ mlaa ngmɛ́ blɔ kaa waa pɛtɛ he loo waa ngɔ kɛ tsu ní ɔ jajee, ejakaa Roma bi ji wɔ.” 22 Nɛ asafo kuu ɔ pee kake nɛ a te si kɛ wo mɛ, nɛ benɛ ma a mi kojoli ɔmɛ gba a tadehi ngɛ a he ta a, a fã ke a fiaa mɛ kpa. 23 Benɛ a fiaa mɛ kpa saminya a, a wo mɛ tsu, nɛ a fã nɔ nɛ e hyɛɔ nihi nɛ a wo mɛ tsu ɔ nɔ ɔ kaa e bu a he saminya. 24 Akɛnɛ e nine su fami kaa kikɛ nɛ ɔ nɔ he je ɔ, e ngɔ mɛ kɛ ya wo se tsu ɔ mi, nɛ e bɔ a nane ɔmɛ pã. 25 Se maa pee nyɔ mi kpɛti ɔ, Paulo kɛ Silas ngɛ sɔlee nɛ a ngɛ lae kɛ ngɛ Mawu yi jee, nɛ nihi nɛ mɛ hu a wo mɛ tsu ɔ ngɛ mɛ tue bue. 26 Si kake too ɔ, zugba mimiɛɛmi nɛ e nya wa ko ya nɔ, nɛ e mimiɛɛ tsu ɔ sisi tomi ɔ. Jehanɛ hu ɔ, amlɔ nɔuu nɛ sinya amɛ tsuo bli, nɛ pã nɛ a bɔ nɔ fɛɛ nɔ ɔ kplɔ. 27 Benɛ nɔ nɛ e hyɛɔ nihi nɛ a wo mɛ tsu ɔ nɔ ɔ hɛ tsɛ̃ nɛ e na kaa tsu ɔ nya sinya amɛ bli ɔ, e hia klaate nɛ́ jinɛ e yaa gbe e he, kɛ susumi ɔ kaa nihi nɛ a wo mɛ tsu ɔ tu fo. 28 Se Paulo kɛ gbi nɛ nya wa kpa ngmlaa ke: “Koo ye o he awi, ejakaa wɔ tsuo wa ngɛ hiɛ ɔ!” 29 Lɔ ɔ he ɔ, e de ke a ba ha lɛ kane, nɛ e sa fo kɛ sɛ tsu ɔ mi, nɛ e he ngɛ doe blibliibli, nɛ e kpla si ngɛ Paulo kɛ Silas a hɛ mi. 30 E ngɔ mɛ kɛ je kpo, nɛ e bi mɛ ke: “Awetsɛmɛ, mɛni e sa kaa ma pee konɛ a he ye yi wami?” 31 A de lɛ ke: “Mo he Nyɔmtsɛ Yesu nɛ o ye, nɛ a ma he mo kɛ o we mi bimɛ ɔmɛ tsuo nyɛ yi wami.” 32 Kɛkɛ nɛ a tu Yehowa* munyu ɔ kɛ tsɔɔ lɛ kɛ nihi tsuo nɛ a ngɛ e we ɔ mi ɔ. 33 Nɛ nyɔ ɔ mi ngɛ jamɛ a ngmlɛfia a mi nɔuu ɔ, e ngɔ mɛ kɛ ho nɛ e ya fɔ a pa amɛ a nɔ ha mɛ. Lɔ ɔ se ɔ, a baptisi lɛ kɛ e we ɔ tsuo amlɔ nɔuu. 34 E ngɔ mɛ kɛ ba e we ɔ mi, nɛ e ngmɛ okplɔɔ ha mɛ, nɛ e kɛ e we ɔ tsuo a nya wawɛɛ akɛnɛ amlɔ nɛ ɔ, e he Mawu ye ɔ he je. 35 Benɛ je na a, ma a mi kojoli ɔmɛ tsɔ ma he buli ɔmɛ nɛ a ya de ke: “Ngmɛɛ jamɛ a nyumu ɔmɛ a he.” 36 Nɔ nɛ e hyɛɔ nihi nɛ a wo mɛ tsu ɔ nɔ ɔ ba bɔ Paulo amaniɛ ke: “Ma a mi kojoli ɔmɛ tsɔ nihi kɛ ba kaa a ngmɛɛ nyɛ ni enyɔ ɔmɛ nyɛ he. Enɛ ɔ he ɔ, amlɔ nɛ ɔ, nyɛɛ je kpo, nɛ nyɛɛ ya ngɛ tue mi jɔmi mi.” 37 Se Paulo de mɛ ke: “E ngɛ mi kaa Roma bi ji wɔ mohu lɛɛ, se a fiaa wɔ tso ngɛ ma hɛ mi nɛ a wo wɔ tsu, be mi nɛ a bui wɔ fɔ.* Amlɔ nɛ ɔ, anɛ a ngɛ wa he ngmɛɛe ngɛ laami mi lo? Ohoo, wa be kpo jee! Ha nɛ mɛ nitsɛmɛ a ba nɛ a ba je wɔ kpo.” 38 Ma he buli ɔmɛ ya bɔ ma a mi kojoli ɔmɛ munyu nɛ ɔmɛ. Benɛ a nu kaa Roma bi ji nyumu ɔmɛ ɔ, a ye gbeye. 39 Lɔ ɔ he ɔ, a ba nɛ a ba kpa mɛ pɛɛ, nɛ benɛ a je mɛ kpo ɔ, a kpa mɛ pɛɛ kaa a je a ma a mi. 40 Se a je kpo kɛ je tsu ɔ mi nɛ a ho Lidia we ɔ mi ya; nɛ benɛ a na nyɛmimɛ ɔmɛ ɔ, a wo mɛ he wami nɛ a pue nɔ kɛ ho.\n^ Aloo “gu Misia kɛ be.”\n^ Tsopa nɛ a kɛ woɔ tadehi kɛ bohi.\n^ Aloo “E gu gbami nɛ e gbaa a.”\n^ Aloo “nɔ́ nɛ ɔ ba ti Paulo.”\n^ Aloo “a yi wa sane.”\nNí Tsumi 16